
J e g y z ő k ö n y v

Készült Bácsalmás Város Önkormányzata Képviselő-testületének 2017. május 25-én, 16.00 órai kezdettel, Bácsalmáson, a városháza dísztermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Légrádi Mária, Márai András, Nagy Gábor és Schaffer Tünde képviselők (7);

Patocskai Ibolya jegyző, Krix János, a Bácsalmási Német Önkormányzat elnöke, Bárócz Tímea humánpolitikai bizottsági tag, az Alapszolgáltatási Központ vezetője, Nagy Szabolcs ifjúsági polgármester, Dvorácskóné Vuity Erika óvodavezető, Ódorné Sövény Rita, a Vörösmarty Mihály Városi Könyvtár és Közművelődési Intézmény igazgatóhelyettese, dr. Tanács Róbert, a BESZ Kft. ügyvezetője, András István rendőr ezredes, kapitányságvezető, Bilinovics Ferenc rendőr alezredes, a Bácsalmási Rendőrőrs parancsnoka, Juhász Jenő, a Petőfi Népe napilap tudósítója, Gallai József tűzoltóparancsnok,Tóth Attila ivóvíz- és hulladékgazdálkodási megbízott, Besenyei Roland informatikus, valamint 4 helyi lakos (17);

Jegyzőkönyvvezető: Deák Szabina testületi ügyintéző;

A közmeghallgatásról igazoltan maradt távol: Csémy László és Turcsányi Csaba képviselő (2). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 7 fő jelen van (78 %). Tájékoztatásul elmondja, hogy Csémy László és Turcsányi Csaba képviselők a távollétüket jelezték. Jegyzőkönyv-hitelesítőknek Légrádi Mária és Márai András képviselőket javasolja kijelölni, majd a javaslatának az elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

130/2017. (V. 25.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete Légrádi Mária és Márai András képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet javasolja elfogadni, majd a javaslatának az elfogadását – más indítvány nem lévén – szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

131/2017. (V. 25.) Bácsalmás v. öh.

Napirend megállapítása 	Határozat

I.	Bácsalmás Város Önkormányzatának Képviselő-testülete a 2017. május 25-i közmeghallgatásán a következő napirendi pontokat tárgyalja meg:

1. Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről
2. Lakossági közérdekű kérdések és javaslatok meghallgatása, megvitatása

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

Márai András képviselő, gimnáziumi igazgató napirend előtt szeretne szólni.

Németh Balázs polgármester a napirend előtt szót ad Márai András képviselő, gimnáziumi igazgatónak.

Napirend előtti felszólalás:

Márai András képviselő, gimnáziumi igazgató köszönti a jelenlévőket, majd szeretettel meghív mindenkit a művelődési házba a 17 órától kezdődő az általános iskola és gimnázium diákjainak közös koncertjére.

1. napirendi pont

Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről
(szóbeli)

Németh Balázs polgármester tájékoztatásul elmondja, hogy 
· amellett, hogy működik a város intézményeivel és alapfeladataival, nem készült pontos számokkal hogy hány embert láttak el például az orvosi ügyeleten és hogy az önkormányzat cége mi mindent csinált, egy adatot tud mondani 65000-szer látogatták meg az elmúlt évben a művelődési házat, tehát működik, mint egy alap infrastruktúra;
· EFOP-os pályázataikból már fut öt, ezek összesen kb. 120 M Ft-osak, előre 4-5 évre rendezvények, képzések, különböző összejövetelek szervezésére tudnak fordítani, úgy gondolja, hogy ebből az összegből Fiedler-házat, könyvárat, művelődési házat szépen meg tudják majd tölteni élettel;
· van két pályázat, összesen 110 M Ft összegű, melyből 16 főt közfoglalkoztatottat fel tudtak venni rendes állásba 3 évre, hozzáteszi, hogy a pályázat célja az, hogy Bácsalmáson van 160 fő közfoglalkoztatott, de folyamatosan arra törekednek, hogy aki csak teheti, az menjen az elsődleges munkaerőpiacra, aki esetleg nem képes rá annak segítenek, hogy rendes munkát kapjon;
· a két szociális szövetkezetben megkezdődött a munka, ebből a pályázatból sikerült megvásárolni a szociális szövetkezetnek a Rákóczi úton, a sarkon, a feldolgozó üzem melletti épületet is, úgy gondolja, hogy a kettőből lesz egy életképes egység; 
· emellett szerveztek egy 8 fős bérmunka csapatot, akiknek nagy sikerük van, mezőgazdasági vállalkozók igénybe veszik a munkájukat,
· strukturálisan lehet, hogy van munkanélküliség, ami azt jelenti, hogy 217-en vannak regisztrálva a munkaügyi központban, ami 4 %-os munkanélküliséget jelent, a 160 közfoglalkoztatottal együtt is csak 7 %-os;
· a pályázatoknak köszönhetően már most szakrendelő, gimnázium, művelődési ház, háziorvosi rendelő, mint épület rendben vannak, csak sajnos látszik, hogy körülötte a lakóházak vannak rossz állapotban, ezért felmérték a városban lévő összedőlt házakat, melyeket sorba szeretnék felvásárolni, rendbe tenni vagy üres portát kialakítani, a cél az, hogy a településkép szépüljön;
· emellett elindult a lakás felújítási támogatás, melyet szigorúan szociális alapon lehet igénybe venni;
· letelepedési támogatást, 400 000 Ft-ot adnak annak, akinek nincs ingatlana Bácsalmáson és vásárol, azzal a feltétellel, hogy legyen munkahelye a támogatást igénylőnek és a munkáltató is támogassa; 
· 30 km-es körzeten belül működik az, hogy valaki Bácsalmásra minden nap bejárjon dolgozni, ezért szeretne egy olyan konstrukciót is, hogy maximum 2 évig kedvezményes albérletet biztosítani számukra, majd a 2 év leteltét követően házvásárlási támogatást kaphatnak; 
· az önkormányzatnak és a képviselő-testületnek van lehetősége fejlesztésekkel is foglalkozni, elsősorban pályázatokon keresztül, a 2014-2020-as időszakban rengeteg pályázatot adtak be és most kezdenek jönni a döntések is, így jelenleg írnak is pályázatokat, de döntésre is várnak, van olyan is, melyet már elkezdtek megvalósítani.
· 23 M Ft-os pályázatból a gimnázium udvarán atlétikai cetrumot alakítottak ki;
· két pályázati értesítést is kaptak a közelmúltban, hogy nettó 440 M Ft-ot nyert az önkormányzat iparterület kialakításra, a tervek már folyamatban vannak és remélhetőleg a kivitelezés és elindul, sőt el is készül, a másik pedig egy nettó 300 M Ft-os csarnok megépítése;
· van egy másik nyertes pályázatuk, bölcsőde kialakításra, a legkisebb átalakítást az újvárosi óvodánál kell végrehajtani, ezért került arra a választásuk, körülbelül 60 M Ft-ba kerül majd a kialakítása;
· beadtak egy pályázatot a védőnők, fogorvos, gyerekorvosok épületének felújítására, de négyszeres túljelentkezés van, az előzetes kalkuláció szerint a felújítás körülbelül 60 M Ft-ba kerülne;
· két pályázatot adtak be kültéri fitness parkra, egyet a művelődési ház mögé, egyet pedig a sportpályára, közel 4000 pályázat érkezett be, ezért a kormány úgy döntött, hogy több ütemben mindenki megkapja majd, valószínűleg Bácsalmáson évek múlva lesz kész; 
· külterületi utak fejlesztésére és karbantartására is adtak be pályázatot, ahol a karbantartáshoz szükséges eszközökre lehetett pályázni 20 M Ft-ért;
· piactértől nem messze van egy épület, a volt kántorlakás, amit az önkormányzat megvásárolt, Pacsérral együtt beadtak egy magyar-szerb pályázatot, 30-40 M Ft-ot tudnak rákölteni az épületre és fedett árusítóhelyeket tudnak kialakítani akkor, ha nyer a pályázat;
· EFOP-os pályázatokat adtak be összesen 750 M Ft összegben, 150 kollégának a továbbképzéséire, egyéb mentorálasára tudják majd elszámolni;
· nettó 500 M Ft-os turisztikai pályázatot fognak beadni TOP pályázatokba, elsősorban a horgásztó északi részére szeretnének egy turisztikai központot;
· vannak olyan pályázatok is, ahol bár nem az önkormányzat a pályázó, de örömmel figyelik a fejleményeket, gyermekotthon felújítását, vagy a gimnáziumot és általános iskolát érintő pályázatokat, melyek a tankerületen keresztül vannak benyújtva;
· van egy megyei szintű pályázat 2,5 Mrd Ft, ebből a halasi, jánoshalmi és a bácsalmási kistérség 22 települése egy 800 M Ft-os helyi foglalkozatási paktumot fog tudni beadni, nagyon sok egyeztetésen vannak túl, elsősorban a járási székhelyekkel, Bácsalmás lesz a konzorciumvezető, úgyhogy ezzel még lesz sok feladatuk, tartalmilag a pályázat        70 % -a a munkaügyi központon keresztül fog menni;
· franciákkal együtt beadtak egy 20 M Ft-os nemzetközi együttműködés pályázatot is;
· év végén megjelennek a Leader pályázatok, körülbelül 1 Mrd Ft van 46 településre, tehát bíztatni fogja a civil szervezeteket, egyesületeket, vállalkozókat arra, hogy mindenféleképpen pályázzanak;
· urnafal bővítésére szeretnének még pályázni, illetve teljesen átjárhatóvá kellene tenni a művelődési ház, gimnázium és sportcsarnok közötti kis teret, nem is kellene sokat költeni rá;
· vannak kisebb pályázatok, BM pályázaton 15 M Ft összegű járdafelújításra pályáztak, 
· gratulál Márai András gimnázium igazgatónak, hogy az alapítványon keresztül a gimnázium a menza felújítására adott be pályázatot; 
· református és katolikus egyházzal közösen adtak be pályázatokat, illetve segítettek nekik a pályázatok benyújtásához;
· gratulál dr. Tanács Róbertnek, hogy ügyvezetőként nagyon jól vezeti a szakrendelőt, hozzáteszi, hogy ők is adnak be pályázatokat.

Dr. Tanács Róbert, a BESZ Kft. ügyvezetője elmondja, hogy múlt pénteken adtak be egy 300 M Ft összegű pályázatot, hozzáteszi, hogy még másik két pályázatban érdekeltek az egyik 150 M Ft, a másik 90 M Ft, egészségfejlesztési irodát szeretnének felállítani és szűrő, megelőző programokat szeretnének szervezni a következő két évben.

Németh Balázs polgármester elmondja továbbá, hogy 
· Bárócz Tímeának, az Alapszolgáltatási Központ vezetőjének szintén gratulál, hogy a szociális témát viszik Bácsalmáson, hozzáteszi, hogy nagyon örül annak, hogy az intézményvezetők önállóan is adnak be pályázatokat, természetesen, amihez hozzájárulás kell, azt mindig megadja a képviselő-testület;
· nem pályázat, hanem a kézilabda szövetségen keresztül történik majd a beruházás, Bányai Gábor országgyűlési képviselő elmondta neki, hogy a döntés már meg van, de még nem történt meg a kiértesítés, azzal kapcsolatban, hogy egy körülbelül 400-500 M Ft-os sportcsarnok épül majd Bácsalmásra 100 %-os támogatással és talán már szeptemberben megkezdődnek a munkálatok;
· vannak még vidékfejlesztési pályázatok közétkeztetés fejlesztésére, a menzákra;
· piactérre szeretnének 50 M Ft-ot költeni pályázatból, az asztalok felé egy komolyabb fedést és világítást, valamint vízelvezetést komplexen meg kell oldani;
· vannak olyan gondolataik, melyekre nagyon nehéz forrást szerezni, egyik ilyen strand újra nyitása;
· a Szent István téren elkészült egy játszótér úgy, hogy nyitottak egy önkormányzati alszámlát és amit ott a helyi lakosok adományaiból összegyűjtöttek azt az önkormányzat megduplázta és most szeretnék bővíteni a játszóteret 200 000 Ft-ból, azt mondta nekik, hogy ha összegyűjtenek 100 000 Ft-ot, akkor az önkormányzat mellé teszi a másik 100 000 Ft-ot; 
· a tankerületek átszervezésre kerültek, sajnos a bácsalmási, mint önálló tankerület megszűnt, a bajaihoz tartozik, Sárosi Magdolnával tartja a kapcsolatot;
· a gimnázium esetében bár nem az önkormányzat a fenntartó, a képviselő-testület továbbra is a gimnázium mögött áll;
· ifjúsági önkormányzati választások lezajlottak, Nagy Szabolcs ifjúsági polgármestert köszönti a köreikben, majd hozzáteszi, hogy a háttérből minden támogatást megadnak nekik, mind anyagiakban és mind pedig infrastruktúrában a lehetőségeikhez mérten; 
· folyamatosak a csatornázáshoz kapcsolódó garanciális javítások, a Kossuth utcában már dolgoznak is;
· Tiszacsomán, egy kis településen, Kárpátalján járt tavaly ősszel és utána Bácsalmásra is jött egy delegáció Tiszacsomáról októberben, hozzáteszi, hogy ez a település 10 km-re van a magyar határtól és nagyon megérdemlik a segítséget, ezért a képviselőkkel együtt elmennek és megnézik, hogy miben tudnak segíteni az ott élőknek. 

Kérdés, észrevétel nem lévén a képviselő-testület tudomásul veszi az elhangzottakat.

2. napirendi pont

Lakossági közérdekű kérdések és javaslatok meghallgatása, megvitatása
(szóbeli)

Németh Balázs polgármester várja a lakossági kérdéseket, észrevételeket.

Sziráczki Etelka helyi lakos kér szót, és elmondja, hogy 
· Mélykúton volt a temetőben a hónap elején, ahol két férfi közmunkás kaszált és két nő mindjárt össze is gereblyézte a gazt és a sírokról is lesöpörte, de Bácsalmáson nem tartják rendben a temetőt;
· a tavalyi augusztusi rendezvényen az első nap megnézte a táncosokat, helyi németek táncoltak, az idősek klubjából is voltak fellépők, de ők is csak németül énekeltek, egyetlen magyar dalt sem adtak elő;
· a szociális otthonokkal kapcsolatban elmondja, hogy a szomszédja érdeklődött, hogy mennyibe kerül egy fő szociális intézményben történő elhelyezése, egyik helyen 85 ezer forintot kell fizetni havonta, plusz a pelenka és a gyógyszerek költsége, egy másik intézményben 1-2 M Ft-ot kell befizetni az elhelyezéskor és havonta 150 000 Ft-ot, ezt a költséget a legtöbb nyugdíjas nem engedheti meg magának.

Németh Balázs polgármester elmondja, hogy
· a temető egy kritikus pont, a Jusifa Kft.-vel kötöttek egy szerződést, ezért fizetnek nekik, hogy tartsák rendben, a plébános úrral, lelkész úrral és a Kft. vezetőjével rendszeresen le szoktak ülni és megbeszélik, hogy mit tudnak segíteni, éppen ezért bevállalták a konténerek elszállítását, hogy haladjanak a szemét elszállításával és a fűnyírással is;
· a tavalyi Népek, ízek forgataga rendezvényen nem volt magyar tánc, van magyar tánctanítás, Bácsalmáson nem jött össze, de próbálkoznak a tanítás megszervezésével;
·  a bentlakásos szociális kapcsolatban elmondja, hogy az önkormányzat nem tart fent ilyen intézményt, hozzáteszi, hogy Schaffer Tünde képviselő egy ilyen intézmény vezetője.

Schaffer Tünde képviselő elmondja, hogy azokról az intézményekről, melyekről szó volt, azok nem állami működési engedéllyel ellátott, állam által finanszírozott intézmények, ők teljes önköltségi áron dolgoznak, azért kell olyan sokat fizetni ott. 
Az állam által befogadott és működési engedéllyel rendelkező bentlakásos intézmények átlag térítési díja valóban a már említett 80 000 Ft, plusz esetleg a gyógyszer és pelenka költsége. Elmondja továbbá, hogy a saját intézményükben a gyógyszerköltségük körülbelül egyharmadát fizetik az ellátottak és kétharmadát az intézmény adja, tehát annyira azért nem rossza a helyzet. 
A Dózsa György utcai intézmény nem állam által támogatott intézmény és nekik a teljes költséget kell kitermelni, ezért ilyen magasak a díjak, feltételezi, hogy csak olyanokat vesznek fel, akik ezt ki tudják fizetni. 
Szóba került már, hogy meg kellene oldani a bácsalmási elöregedő lakosság időskori ellátását. Gondolkodtak már abban, hogy milyen módon tudják bentlakásos intézményhez juttatni azokat, akik igénylik, mert már ő maga is észrevette, hogy egyre több bácsalmási idős van, aki kérné ezt. Az állam által finanszírozott helyek tele vannak, nagy a sor. 

Járóka Béla helyi lakos elmondja, hogy a Kossuth utcát forgalom előtt elzárt területnek kellene nyilvánítani. 
Örül, hogy Tanács doktor itt van, hozzáteszi, hogy nagyon tiszteli őt, csak azt nem érti, hogy 2 évvel ezelőtt kitettek egy dobozt a rendelőintézetben, melybe mindenki leírhatja panaszát, tapasztalatait, kérdéseit.  Amikor ő felhívta a figyelmet a kardiológia és belgyógyászat közötti terület rossz szellőzésére - főleg, mert náthás időszakban ott az emberek még betegebbek lesznek-, de nem történt változás az ügyben, választ sem kapott a levelére.
Februárra volt előjegyzése kardiológiára, de fél évig nem volt orvos.
Az orvosok állandóan panaszkodnak, hogy nem kapnak elég fizetést, miközben a közfoglalkoztatottak 52 000 Ft-ért dolgoznak. Az önkormányzati dolgozók sem keresnek keveset, valaki azt mondja meg neki, hogy 52 000 Ft-ból hogy lehet megélni.
 
Németh Balázs polgármester kijelenti, hogy a közmunkára szánt pénz 300 Mrd Ft, ez közpénz, ezt nem a gazdaság termeli ki.

Járóka Béla helyi lakos megjegyzi, hogy akkor ne követeljenek annyira sokat a közfoglalkoztatottaktól.

Németh Balázs polgármester megkérdezi, hogy sokat várnak a közfoglalkoztatottaktól?

Járóka Béla helyi lakos igennel válaszol, hozzáteszi, hogy egy részétől sokat várnak, majd megkérdezi, hogy miért nem kapják meg a közfoglalkoztatottak a minimálbért?

Németh Balázs polgármester azt válaszolja, hogy ha odaadnák nekik a minimálbért, akkor soha nem keresnének állást és az államnak akkor nem 300 Mrd Ft-ba, hanem 500 Mrd Ft-ba kerülne a közfoglalkoztatás, hozzáteszi, hogy a cél az, hogy átmenetileg elhelyezkedjenek, reggel felkeljenek, elmenjenek dolgozni, emberek között legyenek.
Ezt követően megkéri dr. Tanács Róbertet, a BESZ Kft. ügyvezetőjét, a kardiológia szellőzéséről volt még szó, ezzel kapcsolatban adjon tájékoztatást.

dr. Tanács Róbert, a BESZ Kft. ügyvezetője elmondja, hogy ahol egy általános szellőzőrendszer lett beépítve a házba, hogy a betegeknek az a szokása, hogy nem kint várakoznak, - pedig mindenkit név szerint vagy sorszám alapján szólítanak -, hanem tömegesen a kis levegőtlen folyosón várakoznak. Saját hatáskörben a rendelőintézet saját költségvetéséből kialakítottak egy külön szellőzőrendszert, tehát mozgatja a levegőt, de ventillátort is tettek ki, de lehet, hogy az lesz a vége, hogy azt a folyosószakaszt le fogják zárni és a két rendelőbe külön-külön lehet majd bejutni és csak a kijutást engedik majd meg belülről. Egy újabb pályázaton szeretnének indulni, ahol van önerő is és némi hitel is és a szakrendelőre tennének napelemeket, az áramfogyasztásukat részben kiváltva tudnának klímákat beépíteni, készülve a globális felmelegedésre, mert egyre melegebb nyarak lesznek, erre fel kell készülni.
[bookmark: _GoBack]A kardiológián eddig sajnos 6-7 hónap volt a várakozási idő, Major doktor betegsége miatt sajnos ez várakozási idő meghosszabbodott. Ezt a helyzetet sikerült megoldani, mert egy házaspár jár ki Bajáról és sikerült szerződést kötni egy szegedi doktornővel, emiatt azt várja, hogy a várakozási idő csökkeni fog, az ellátandó betegszám növekedni fog. Az a doboz, ami kint van, nagyon hasznos, hetente ürítik, írnak jó dolgokat, amiket meg kell szívlelni, Járóka úr levelét is olvasta, de abban nem volt elérhetőség a levelében, ezért nem kapott választ, de értesült a folyosó rossz szellőzéséről.


Németh Balázs további kérdés, észrevétel nem lévén megköszöni a részvételt, majd a közmeghallgatást 17 óra 15 perckor berekeszti.

K. m. f.

